 NA KALUME KAZUNGU LAMU imetajwa kuwa kaunti kielelezo kote nchini kwa kudumisha amani na wakazi wake kutoshiriki maandamano ya mrengo wa upinzani, Azimio La Umoja-One Kenya. Mawaziri Kithure Kindiki (Usalama wa Ndani), Aisha Jumwa (Huduma za Umma, Usawa na Jinsia) na Salim Mvurya (Uvuvi na Uchumi wa Baharini) waliwapongeza wakazi wa Lamu kwa kujiepusha na maandamano na uharibifu wa mali kinyume na ilivyoshuhudiwa kwenye maeneo mengine ya Kenya. Profesa Kindiki alisema kwa sasa wanaichukulia Lamu kuwa kaunti balozi wa amani, akiwasisitizia wakazi kwenye kaunti nyingine za Kenya kuiga mfano wa Lamu “kwa kuthamini amani, maendeleo na kuheshimu katiba ya nchi”. Waziri Kindiki aliweka wazi kuwa Lamu si miongoni mwa maeneo ambayo ni tatizo kwa usalama bali ni mfano wa suluhu inayotafutwa ya amani nchini. “Nawashukuru nyinyi wakazi wa Lamu kwa jinsi mnavoendelea kushirikiana na walinda usalama wetu katika kukabiliana na kero la usalama hapa kwenu. Isitoshe, katika kaunti zote 47 za Kenya, Lamu ni mojawapo ya kaunti chache ambazo hazijashiriki maandamano na uharibifu wa mali unaoendelewa na siasa za upinzani. Nyinyi ni kielelezo na tuendelee namna hiyo ili kusongesha maendeleo ya taifa mbele,” akasema Profesa Kindiki. Bi Aisha Jumwa kwa upande wake alimsuta kinara wa upinzani, Raila Odinga kwa kukosa mwelekeo na kutumbukiza nchi katika uharibifu, maafa na ghasia. Bi Jumwa pia aliwapongeza wakazi wa Lamu kwa kudumisha utulivu na kuelekea fikra zao katika maendeleo na wala si kuvalia masufuria vichwani na kuandamana kama ilivyoshuhudiwa pande nyingine za nchi. “Nyinyi mwajua kuwa kaunti za Pwani zimemuunga mkono Bw Odinga kwa muda mrefu. Hata mimi mwenyewe nilikuwa mfuasi wake mkubwa. Lakini lazima tufahamu kuwa Kenya ni kubwa kushinda siasa. Lazima tukubali kuwa siasa za uchaguzi zilipita kitambo. Huu ni wakati wa kutekeleza maendeleo. Tumuunge mkono Rais William Ruto ili kufaulisha ajenda alizo nazo za maendeleo kwa taifa hili,” akasema Bi Jumwa. Alisisitiza haja ya wananchi wa Lamu kuheshimiwa kwa ukomavu waliodhihirisha kwa sasa kwa kutoshiriki maandamano yoyote. “Angalau Lamu iko kwenye vitabu safi kwamba haijashiriki maandamano yoyote nchini. Hilo ni jambo la kuheshimiwa na ninawavulia kofia kwa hilo. Tushikane na Rais wetu William Ruto kusongesha mbele maendeleo badala ya fujo na maafa kwa sababu ya maandamano yasiyo mbele wala nyuma,” akasema Bi Jumwa. Naye Waziri Salim Mvurya aliwataka viongozi wa Lamu walioko mrengo wa upinzani kuhamia Kenya Kwanza ili kupiga jeki ajenda za maendeleo. “Mimi mwenyewe hadi kufikia mwaka 2016 nilikuwa nikimuunga mkono Raila Odinga na ODM. Lakini nikaona Kenya ni nchi ya kidemorasia, hivyo nikavuka huu upande mwingine. Ningewasihi nyinyi wabunge wa Lamu, seneta na wengineo mlioko mrengo wa Azimio mbadilishe misimamo na kujiunga na serikali ya Kenya Kwanza ili kuendeleza gurudumu la maendeleo. Kwa upande wake, Gavana wa Lamu, Issa Timamy alimhakikishia Rais William Ruto kwamba Lamu katu haitashiriki maandamano yoyote yanayohusishwa na mrengo wa upinzani. Bw Timamy alisema wakazi wa Lamu wameamua kumuunga mkono Rais Ruto hata ifikapo uchaguzi wa mwaka 2027. “Sisi hatujakubali kusumbuka kwa kuvaa sufuria vichwani eti tunaandamana. Nakuhakikishia leo Rais Ruto kwamba hakuna maandamano Lamu na wala hutaona hata siku moja. Wao wanaokutatiza ni watu wanaojua fika kuwa wewe ni mchapa. Wanajua kabisa kwamba wakikuruhusu kutimiza malengo yako ya maendeleo kwa nchi hii basi 2027 itakuwa ngumu zaidi kwao kushawishi wakenya wawachague. Usitishwe,” akasema Bw Timamy. Viongozi hao walikuwa wakizungumza eneo la Mokowe Alhamisi wakati wa ziara ya Rais William Ruto aliyefika kufungua rasmi jumba kla makao makuu ya kamishna wa kaunti ya Lamu, Louis Rono. Jumba hilo lilijengwa na kugharimu serikali kima cha Sh214 milioni. Wakati wa ziara hiyo, Rais Ruto pia alikabidhi hundi ya Sh65 milioni kwa makundi ya jamii ya wavuvi eneo hilo. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  